भरतपुर महानगरको पहिलो निर्णय छोरी बीमा र निःशुल्क खानेपानी
भरतपुर महानगरपालिकामा दोस्रो पटक प्रमुखको पदभार ग्रहण गर्नुभएका रेनु दाहालले पहिलो निर्णयमा महानगरमा जन्मने छोरीको निःशुल्क जीवन वीमा र खानेपानी निशुल्क गर्ने निर्णय गर्नुभएको छ ।
शान्ता अधिकारीचितवन, जेठ ११ गते । भरतपुर महानगरपालिकामा दोस्रो पटक प्रमुखको पदभार ग्रहण गर्नुभएका रेनु दाहालले पहिलो निर्णयमा महानगरमा जन्मने छोरीको निःशुल्क जीवन बीमा र खानेपानी निशुल्क गर्ने निर्णय गर्नुभएको छ । बुधबार विहान दोस्रो कार्यकालको जिम्मेवारी लिँदै उहाँले दुई वटा निर्णयमा हस्ताक्षर गरी स्वीकृत गर्नुभएको हो । ती दुई निर्णयमध्ये महानगरभित्रका बासिन्दाले छोरी जन्माएको खण्डमा ती बालिकाको एक लाख रुपिंयाँको जीवन बीमामा लाग्ने प्रिमियम महानगरले भुक्तानी गरिदिने भएको छ । १५ वर्षे उक्त बीमा योजना महानगरको स्थायी बासिन्दाबाट जन्मिएको बच्चामा मात्र लागू हुने जनाइएको छ । जुनसुकै स्थानमा जन्मेको भए पनि आवश्यक प्रक्रिया पूरा गरेपछि ती बालिकाको बीमा गरिने नवनिर्वाचित महानगर प्रमुख दाहालले बताउनुभयो ।त्यसैगरी, महानगर प्रमुख दाहालले गरेको अर्को निर्णयले भरतपुर महानगरभित्र वितरित खानेपानी मासिक सात हजार लिटरसम्म खपत गर्ने ग्राहकले पानीको महशुल तिरिरहनु पर्दैन । उक्त महशुल महानगर आफैँले तिरिदिने भएको छ । भरतपुर खानेपानी व्यवस्थापन बोर्डले मासिक १० हजार लिटरसम्म न्यूनतम पानी खपत गर्ने ग्राहकलाई एक सय १० रुपिंयाँ शुल्क लिँदै आएको छ । पहिलो कार्यकालमा महिला र ज्येष्ठ नागरिकहरुको लागि भरतपुर अस्पतालको ओपिडी टिकट निःशुल्क गर्ने निर्णय गर्नुभएको थियो । दाहालले पहिलो कार्यकालमा गर्नुभएको निर्णय यस पटक चितवनका अन्य पालिकाले पनि गर्न थालेका छन् ।